OBH 1781/1997.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása
K. Iné 5746. kunágotai lakos panasszal fordult az állampolgári jogok országgyűlési biztosához, mert véleménye szerint a 2/1995. /II.8./ NM rendeletnek a 44/1996. /XII.25./ NM rendelettel történő módosítása megvonta a betegektől az EPREX nevű oltóanyag támogatását.  A panaszost 1996. május 13-án a Békéscsabai Kórház I. Belgyógyászati Nephrológiai Gondozójában gondozásba vették, a maximálisan kielégítő kezelés következtében állapota stabilizálódott. 
1997. január 15-én, amikor ismét ellenőrzésre jelentkezett a kórházban, közölte vele dr. Tóth Erzsébet főorvos, hogy a kezeléséhez szükséges Eprex nevű oltóanyagot a társadalombiztosítás nem támogatja. A rendelkezésre álló iinformációk alapján az adott térségben 25 betegről van szó, egy havi oltóanyag személyenként 62.000 forint, gyógyszertári forgalomban nem is kapható.

A fentiek miatt sérült a betegek egészséghez való alkotmányos joga.

Érintett alkotmányos jogok
Testi és lelki egészséghez való jog /Alk. 70/D. §. (1)-(2) bek. /

Alkalmazott jogszabályok
A 2/1995. /II.8./ NM valamint a módosítására kiadott 44/1996. /XII.25./ NM rendelet a társadalombiztosítási támogatással rendelhető gyógyszerekről és ezeknek a társadalombiztosítási támogatás alapjául elfogadott árához nyújtott társadalombiztosítási támogatásáról.
" 7. § (3) Egyes, a Népjóléti Minisztérium és az Egészségbiztosítási Önkormányzat által jóváhagyott - esetenként meghatározott, - gyógyszerek rendelése és felhasználása esetén a vényen rendelhető gyógyszer árához nyújtott társadalombiztosítási támogatás az e gyógyszeres kezelést alkalmazó egészségügyi intézmény és az OEP által megkötött szerződés szerint számolható el. Az ilyen módon elszámolható gyógyszerek körét és a kezelést alkalmazó intézmények nevét a népjóléti miniszter közleményben teszi közzé." 

Megállapított tényállás
Az állampolgári jogok országgyűlési biztosa a vizsgálat eredményeként megállapította, hogy az Eprex nevű gyógyszerkészítmény a 2/1995. /II.8./ NM rendelet 7. § (3) bekezdése alapján továbbra is biztosított az un. külön keretben a praedializált és dializált gyermekek és a dializált  felnőttek ellátására. A gyógyszer társadalombiztosítási támogatása nem változott, továbbra is térítésmentes.

Bizonytalanságot okozott azonban, hogy a 2/1995/II.8./ NM rendelet 7. § (3) bekezdésben előírt közlemény nem jelent meg a Népjóléti Közlönyben. E rendelet hely tartalmazza, hogy a Népjóléti Minisztérium és az Egészségbiztosítási Önkormányzat által jóváhagyott - esetenként meghatározott - gyógyszerek rendelése és felhasználása esetén a vényen rendelhető gyógyszer árához nyújtott társadalombiztosítási támogatás  az e gyógyszeres kezelést alkalmazó egészségügyi intézmények és az OEP által megkötött szerződés szerint számolható el. Az ilyen módon elszámolható gyógyszerek körét és a kezelést alkalmazó intézmények nevét a népjóléti miniszter közleményben teszi közzé.
	
Az állampolgári jogok országgyűlési biztosa a vizsgálat eredményeként azt is megállapította, hogy a panaszos gondjait nem a fenti rendelet módosítása okozta, mivel ő nem dializált beteg. Dr. Tóth Erzsébet nephrológus főorvos tájékoztatása szerint a panaszos 1996. május 13. óta áll  a Békéscsabai Kórház I. Belgyógyászati Nephrológiai Gondozójában gondozás alatt chr. glomerulonephritis talaján kialakult renalis insuffitientia miatt. A konzervativ antiuraemiás kezelésben maximálisan jól kooperált, a diétát és gyógyszerszedést pontosan betartotta és gondozásának kezdetétől a renális anaemia kezelésére alkalmazott, heti 1-2 alkalommal adott 4000 H Eprex mellett anaemiája rendeződött, transzfúzió adásra nem szorult. 

A panaszos, valamint a hozzá hasonló betegségben szenvedő, praedializis stádiumban lévő további 18 beteg renalis anaemiájának kezelésére az Eprex injekciót a CILAG cég terülei képviselője /Dr. Faragó Mária/ bocsátotta térítésmentesen a nephrológiai gondozó rendelkezésére 1996. december elejéig. A doktornő ekkor tájékoztatta a gondozót arról, hogy a Cég a továbbiakban a praedializált betegek ingyenes Erythropoietin ellátását nem tudja vállalni. A gondozó gyógyszertartalékai 1997. január közepéig volt elegendő, ezt követően a panaszos és 18 másik betegtársa számára az Eprex-et nem tudta biztosítani. A praedializis stádiumban lévő azon betegek, akik 1996. során Eprex kezelésben részesültek transzfúzió céljából nem kerültek kórházi felvételre. A gyógyszerkihagyás óta kialakuló anaemizálódás miatt a betegek ismételten sorozatos vérátömlesztésre szorultak, általános állapotuk, közérzetük romlik. 

A panaszos és praedializis stádiumban lévő, eddig Eprex kezelésben részesülő betegek közül néhányan készek lennének a gyógyszer receptre történő megvásárlására is, amennyiben az Egészségbiztosítási Pénztár a kifizetendő árhoz elfogadható mértékű támogatást biztosítana. /50-70%/.

A panaszos 1997. január 22-én az Országos Egészségbiztosítási Pénztár Főigazgatójához is panasszal fordult, azonban az arra kapott 1997. február 4-én kelt válasz csak a dializált betegekre vonatkozik, a panaszos  problémáját nem oldja meg.

A fenti tényállás alapján az állampolgári jogok országgyűlési biztosa megállapította, hogy súlyosan sérült a panaszos és betegtársai testi és lelki egészséghez való alkotmányos joga.

Ajánlás

Az állampolgári jogok országgyűlési biztosa felkéri a népjóléti minisztert a
- 2/1995./II.8./ NM rendelet 7. § (3) bekezdése utolsó mondatában szereplő közleménynek a
   Népjóléti Közlönyben történő megjelentésére
- továbbá sürgős vizsgálatra annak érdekében, hogy a panaszos és betegtársai a kezelésükhöz
   szükséges gyógyszert társadalombiztosítási támogatással megkapják.

Budapest, 1997. március 25. 

                                                                                        Gönczöl Katalin